ส่วนที่ 1

ข้อมูลสรุป (Executive Summary)

บริษัท เอ.เจ.พลาสท์ จำกัด (มหาชน)
ประกอบธุรกิจเกี่ยวกับการผลิตและจำหน่ายแผ่นฟิล์มภายในประเทศและส่งออกต่างประเทศ ของ
BOPP Film, BOPET Film, BOPA Film (Nylon) และ Metallized Film โดยในปัจจุบันนี้
บริษัทมีกำลังการผลิต BOPP Film 36,500 ตันต่อปี BOPET Film 28,500 ตันต่อปี BOPA Film
8,000 ตันต่อปี และ Metallized Film จำนวน 9,275 ตันต่อปี
ซึ่งผลิตภัณฑ์ของบริษัทเป็นบรรจุภัณฑ์ชนิดอ่อนกึ่งสำเร็จรูปนำไปใช้ในการแปรรูปเป็นซองบรรจุอาหารและขนมขบเคี้ยว
ซองบรรจุสิ่งของ เช่น เสื้อผ้า แชมพู ดอกไม้ ฯลฯ กระดาษห่อของขวัญ เคลือบกระดาษ
เคลือบผิวไม้เฟอร์นิเจอร์ ฉนวนป้องกันความร้อนภายในอาคาร ฉนวนไฟฟ้า
อุตสาหกรรมอาหารชนิดน้ำ (Liquid) และอาหารแช่แข็ง เป็นต้น

ผลิตภัณฑ์ของบริษัทฯ จำหน่ายให้แก่ลูกค้าทั้งในและต่างประเทศ โดยมีสัดส่วนประมาณร้อยละ 50.59
และร้อยละ 49.41 ตามลำดับ (คำนวณจากมูลค่าขายสุทธิ ปี 2550
รายละเอียดการเสนอข้อมูลทางการเงินจำแนกตามส่วนงานได้สรุปไว้ในข้อ 20
ของหมายเหตุประกอบงบการเงิน ณ วันที่ 31 ธันวาคม 2550) โดยบริษัทฯ
เป็นผู้จำหน่ายสินค้าโดยตรงให้กับลูกค้าในประเทศทุกประเภท
สำหรับลูกค้าในต่างประเทศส่วนใหญ่เป็นการจัดจำหน่ายผ่านตัวแทนซึ่งเป็นเพียงผู้ประสานงานกับลูกค้าในต่างประเทศ
โดยลูกค้าจะเป็นผู้ติดต่อกับบริษัทฯโดยตรง

ผลการดำเนินงานในปี 2550 บริษัทฯมีรายได้รวม 4,223.66 ล้านบาท
ซึ่งสูงกว่าช่วงเดียวกันของปีก่อนอยู่ 878.73 ล้านบาท หรือ 26.27% (จากเดิม 3,344.93
ล้านบาท เป็น 4,223.66 ล้านบาท) และมีกำไรสุทธิ 129.64 ล้านบาท
ซึ่งมากกว่าช่วงเดียวกันของปีก่อน 27.57 ล้านบาท หรือ 27.01% (จากเดิม 102.07 ล้านบาท
เป็น 129.64 ล้านบาท) ทั้งนี้เนื่องจากในปี2550 ที่ผ่านมีรายได้จากการขายเพิ่มขึ้นจากปี 2549
ซึ่งเพิ่มขึ้นจากการที่บริษัทมีการขยายตลาดทั้งในประเทศและต่างประเทศมากขึ้น
ประกอบกับราคาแผ่นฟิล์มได้มีการปรับราคาสูงขึ้น
ในขณะที่อัตราส่วนของต้นทุนขายต่อรายได้จากการขายเพิ่มขึ้นเพียงเล็กน้อยสาเหตุหลักมาจากราคาต้นทุนเม็ดพลาสติก
Polypropylene ได้มีการปรับราคาสูงขึ้นตามราคาน้ำมันดิบ แต่มีดอกเบี้ยจ่ายที่ลดลงอย่างต่อเนื่อง
เนื่องมาจากบริษัทมีการชำระคืนเงินต้นกับสถาบันการเงินเป็นอย่างดี

ในปี 2550 นี้ บริษัทฯสามารถผลิตแผ่นฟิล์มได้เกือบทุกชนิดแผ่นฟิล์ม
ซึ่งผลิตได้ตามความต้องการของลูกค้า จำหน่ายสู่ทั้งตลาดในประเทศและต่างประเทศ
ประกอบกับเป็นช่วงวัฐจักรขาขึ้นของแผ่นฟิล์ม BOPP
จึงทำให้บริษัทตัดสินใจลงทุนเพิ่มในสายการผลิตแผ่นฟิล์ม BOPP เครื่องที่ 4
ซึ่งมีกำลังการผลิตประมาณ 34,000 ตันต่อปี
เมื่อต้นปีที่ผ่านมาและคาดว่าเครื่องจักรสายการผลิตดังกล่าวจะดำเนินการติดตั้งแล้วเสร็จเริ่มการเดินเครื่องได้ประมาณปลายไตรมาสที่สองของปี
2551 จะมีผลทำให้สายการผลิตแผ่นฟิล์ม BOPP
มีกำลังการผลิตเพิ่มมากขึ้นเพื่อรองรับความต้องการของลูกค้าได้เต็มที่

นอกจากนี้บริษัทได้ลดความเสี่ยงความผันผวนจากอัตราแลกเปลี่ยนของรายได้จากการส่งออกที่อยู่ในรูปของเงินเหรียญสหรัฐอเมริกา
ซึ่งบริษัทได้ทำสัญญาขายเงินตราต่างประเทศล่วงหน้าเพื่อป้องกันความเสี่ยงของการเปลี่ยนแปลงในอัตราแลกเปลี่ยน
และได้ทำสัญญาซื้อเงินตราต่างประเทศสำหรับการสั่งซื้อเครื่องจักร BOPP เครื่องที่ 4
เพื่อป้องกันความเสี่ยงไว้ทั้งหมดแล้ว (รายละเอียดตามข้อ 15 ของหมายเหตุประกอบงบการเงิน ณ
วันที่ 31 ธันวาคม 2550)

ตามที่ที่ประชุมวิสามัญผู้ถือหุ้น ครั้งที่ 1/2545 เมื่อวันที่ 10 กรกฏาคม 2545
มีมติอนุมัติให้ออกใบสำคัญแสดงสิทธิที่จะซื้อหุ้นสามัญ จำนวน 60,000,000 หน่วย
โดยเสนอขายให้แก่ผู้ถือหุ้นที่มีรายชื่อปรากฎในสมุดทะเบียนรายชื่อผู้ถือหุ้น ณ วันที่ 9 เมษายน 2545
บริษัทฯจึงขออนุญาตเสนอขายใบสำคัญแสดงสิทธิและหุ้นสามัญที่ออกใหม่เพื่อรองรับใบสำคัญแสดงสิทธิแก่ผู้ถือหุ้นเดิมในจำนวน
60,000,000 หน่วย โดยไม่มีมูลค่าเสนอขาย (หน่วยละศูนย์บาท) ใบสำคัญแสดงสิทธิ 1
หน่วยสามารถใช้สิทธิ์ซื้อหุ้นสามัญได้ 1 หุ้นในราคาหุ้นละ 1 บาท โดยกำหนดวันใช้สิทธิ์ในวันที่ 15
มิถุนายน 2548 เพียงครั้งเดียวนั้น มีผู้ถือหุ้นมาใช้สิทธิ์ทั้งสิ้น 59,500,450 หน่วย
คิดเป็นหุ้นสามัญจำนวน 59,500,450 หุ้น หรือจำนวนเงิน 59,500,450 บาท
บริษัทได้ดำเนินการจดทะเบียนเปลี่ยนแปลงทุนชำระแล้ว จาก 300,000,000 บาท (จำนวน
300,000,000 หุ้นมูลค่าหุ้นละ 1 บาท) เป็น 359,500,450 บาท(จำนวน 359,500,450
หุ้นมูลค่าหุ้นละ 1 บาท) และได้จดทะเบียนกับกระทรวงพาณิชย์แล้วเมื่อวันที่ 29 มิถุนายน 2548